**KLAIPĖDOS MIESTO SAVIVALDYBĖS TARYBA**

**peticijų komisijos POSĖDŽIO PROTOKOLAS**

2019-06-26 Nr. TAR1-87

Klaipėda

Posėdžio data: 2019-06-21.

Posėdžio pradžia: 10.00 val.

Posėdžio pirmininkas – Kazys Bagdonas.

Posėdžio sekretorė – Aldutė Meniakina.

Posėdyje dalyvauja komisijos nariai: Asta Ivanauskienė, Elida Mantulova, Arūnas Andziulis (sąrašas pridedamas).

Darbotvarkė:

1. Dėl kreipimosi „Dėl klimato kaitos krizės sustabdymo“ pripažinimo peticija. Pranešėjas

K. Bagdonas.

2. Dėl kreipimosi „Dėl Klaipėdos miesto savivaldybės mero Vytauto Grubliausko delegavimo į Išorinio Klaipėdos valstybinio jūrų uosto plėtros projekto įgyvendinimo komisiją“ pripažinimo peticija. Pranešėjas K. Bagdonas.

3. Kita gauta informacija. Pranešėja A. Ivanauskienė.

1. SVARSTYTA. Kreipimosi „Dėl klimato kaitos krizės sustabdymo“ pripažinimas peticija.

K. Bagdonas informuoja, kad gautas kreipimasis „Dėl klimato kaitos krizės sustabdymo“. Prašo komisijos narių išsakyti nuomones dėl šio kreipimosi pripažinimo peticija.

E. Mantulova išreiškia nuomonę, jog pateiktas kreipimasis negalėtų būti pripažįstamas peticija Peticijų įstatymo (toliau - PĮ) ​ 9 str. 3 d. 1 p. ir 2 p. pagrindu, nes jame nepateikta reikalavimų ar siūlymų PĮ 3 str. 1 d. klausimais, t. y. kai tam reikia priimti naują teisės aktą, pakeisti, papildyti ar pripažinti netekusiu galios teisės aktą (PĮ 2 str. 4 d.). Taip pat pateiktame dokumente nėra prašymo dokumentą pripažinti peticija (PĮ 4 str. 1 d. 3 p.), pareiškėjo reikalavimų ir siūlymų (PĮ 4 str. 1 d. 4 p.) bei kitų peticijos formai keliamų reikalavimų, kuriuos PĮ 9 str. 8 d. pagrindu būtų galima pašalinti per trūkumų pašalinimo institutą.

A. Andziulis pritaria E. Mantulovos nuomonei ir mano, jog tai nėra peticija.

A. Ivanauskienė sutinka su E. Mantulovos nuomone ir teigia, kad kreipimasis negali būti pripažintas peticija Peticijų įstatyme numatytais pagrindais.

K. Bagdonas sako, kad ekologija svarbi, tačiau pateiktas kreipimasis neatitinka peticijai keliamų reikalavimų, todėl siūlo šio kreipimosi nepripažinti peticija.

NUTARTA. Kreipimosi nepripažinti peticija (bendru sutarimu).

2. SVARSTYTA. Kreipimosi „Dėl Klaipėdos miesto savivaldybės mero Vytauto Grubliausko delegavimo į Išorinio Klaipėdos valstybinio jūrų uosto plėtros projekto įgyvendinimo komisiją“ pripažinimas peticija.

K. Bagdonas informuoja, kad gautas kreipimasis „Dėl Klaipėdos miesto savivaldybės mero Vytauto Grubliausko delegavimo į Išorinio Klaipėdos valstybinio jūrų uosto plėtros projekto įgyvendinimo komisiją“, kuriuo pareiškėjai prašo pripažinti kreipimąsi peticija ir priimti nagrinėti bei pateikia siūlymus.

A. Ivanauskienė pažymi, kad tarybos sprendimas „Dėl Klaipėdos miesto savivaldybės mero Vytauto Grubliausko delegavimo į Išorinio Klaipėdos valstybinio jūrų uosto plėtros projekto įgyvendinimo komisiją“ buvo parengtas vadovaujantis Lietuvos Respublikos Vyriausybės 2017-11-08 nutarimu Nr. 946 „Dėl Išorinio Klaipėdos valstybinio jūrų uosto plėtros projekto įgyvendinimo komisijos sudarymo“, kuriuo numatyta šios komisijos personalinė sudėtis. Be to, šiame nutarime nurodomi ir komisijos įgaliojimai, todėl pareiškėjų siūlomų papildomų įpareigojimų nustatymas Klaipėdos miesto savivaldybės merui, kaip komisijos nariui, nėra priskirtinas Klaipėdos miesto savivaldybės kompetencijai. Šiuo pagrindu pareiškėjų kreipimasis negali būti nagrinėjamas Peticijų komisijoje (PĮ 9 str. 1 d.).

A. Andziulis atkreipia dėmesį dėl mero kasmetinio atsikaitymo tarybai.

E. Mantulova sako, kad meras atsiskaito metinėje ataskaitoje, todėl mano, jog kiekvienos darbo grupės posėdžio rezultatus pristatyti tarybai, kaip siūlo pareiškėjai, nėra tikslinga. Be to, meras gali teikti atsakymus suinteresuotiems asmenims, rengiant atsakymus į jų pateiktus rašytinius paklausimus.

K. Bagdonas apibendrina, kad kreipimasis neatitinka Peticijų įstatymo nustatytų peticijos turinio reikalavimų, todėl siūlo jo nepripažinti peticija. Paaiškina, kad jame keliamų siūlymų nagrinėjimas nepriklauso Klaipėdos miesto savivaldybės kompetencijai bei keliamiems reikalavimams išspręsti nereikia priimti, pakeisti ar panaikinti atitinkamo teisės akto (Peticijų įstatymo 9 str. 1 d. , 9 str. 3 d. 2 p.).

Peticijų komisijos nariai bendru sutarimu nutaria kreipimosi nepripažinti peticija.

NUTARTA. Kreipimosi nepripažinti peticija (bendru sutarimu).

3. SVARSTYTA. Kita gauta informacija.

A. Ivanauskienė informuoja, kad iš savivaldybės administracijos yra gauti 3 raštai Peticijų komisijai. Pažymi, kad tai atsakymai į praeitos kadencijos Peticijų komisijos nutartis. Pristato ir pakomentuoja gautus atsakymus.

1. Dėl Klaipėdos miesto sporto tarybos nuostatų patvirtinimo. Informuoja, kad administracija išnagrinėjo pareiškėjų pasiūlymus ir juos įvertino pagal galiojančias LR teisės aktų nuostatas bei parengė Klaipėdos miesto savivaldybės tarybos sprendimo projektą „Dėl Klaipėdos miesto sporto tarybos nuostatų patvirtinimo“.

2. Dėl taksi vežėjų reikalavimų, kuriuos Peticijų komisija buvo perdavusi nagrinėti pagal kompetenciją savivaldybės administracijai.

Komisijos nariai pageidauja, kad apie galutinius rezultatus savivaldybės administracija informuotų Peticijų komisiją.

3. Dėl sunkiojo transporto eismo mieste ribojimo piko valandomis, nukreipiant jį į aplinkkelius. Informuoja, kad buvo pateikta Peticijų komisijos išvada ir patvirtinta taryboje kaip tarybos sprendimas. Pažymi, kad savivaldybės administracija informavo, jog šiuo metu nėra techninių galimybių riboti sunkiasvorio transporto eismo bei nėra tikslinga rengti tvarkos aprašo projektą ir priemonių planą, numatant, kokiomis aplinkybėms esant, kurias transporto ribojimo priemones privaloma taikyti.

E. Mantulova sako, jog tarybos reikalavimą būtina vykdyti, todėl mano, kad savivaldybės administracija turėtų inicijuoti sprendimo projekto pakeitimą ir kreiptis į tarybą, jei tam yra poreikis.

NUTARTA. Informacija išklausyta.

Posėdžio pabaiga: 10.30 val.

Posėdžio pirmininkas Kazys Bagdonas

Posėdžio sekretorė Aldutė Meniakina